Mynd : Lara Jornod / Unsplash . Skrifin eru fengin af Faceooksíðu Ólínu Þorvarðardóttur . Ólína Þorvarðardóttir . Var að hlusta á hádegisfréttir og það kom mér í vont skap . Þar var upplýst að starfshópur sem settur var á laggir fyrir margt löngu um það hvernig best sé að draga úr flugeldamengun um áramót , og átti að skila af sér tillögum í febrúar á þessu ári , sé enn ekki tilbúinn með tillögur sínar og muni ekki verða fyrr en á næsta ári . Sumsé ! Enn ein áramótin með mengun sem fer hundraðfalt yfir heilsuverndarmörk . Síðustu ár hefur mengun farið í 1500 til 2500 míkrógrömm á rúmmetra sem er styrkur á stærðargráðu náttúruhamfara , líkt og þegar eldfjallaaska berst til Reykjavíkur samkvæmt upplýsingum Vísindavefsins . Enda ekki að furða því magn innfluttra flugelda hefur fjórfaldast á 20 árum . Og … . íslensk stjórnsýsla sannar enn einu sinni óskilvirkni sína , þessa lamandi , lélegu frammistöðu sem æ ofan í æ birtist okkur í handónýtum starfshópum og vinnunefndum sem engu skila því hagsmunaaðilar komast endalaust upp með að tefja og vefja mál svo að almannahagsmunir eru fyrir borð bornir . Eins og núna . Skítt með lungnaheilsu barna og andnauð astmasjúklinga . Talsmaður samtaka ferðaþjónustunnar sagði jú í fréttum um jólin að það myndi fækka ferðamönnum ef dregið yrði úr flugeldanotkun , og það mætti nú bara ekki gerast hvað sem liði svifryksmengun . Já , hann sagði þetta maðurinn . Sumsé : Græðgissjónarmið ferðaþjónustunnar eiga nú að ráða lífi og heilsu almennings . Skítt með lýðheilsusjónarmiðin . Ég sé fram á enn ein ármótin utan Reykjavíkur , enda held ég ekki út að vera hér í sprengifárviðrinu sem þá gengur yfir með þeim slysum , mengun og vanlíðan sem því mun óhjákvæmilega fylgja . Ég mun þess vegna forða mér þessi áramót með mínum maka , börnum og barnabörnum , og heimilishundinum sem líður sálarkvalir í kringum hver einustu áramót þó að ég leggi nú ekki á hann niðurgang og skjálfta á gamlárskvöldið .